ועדת הכנסת, כנסת 24, פרוטוקול מספר 72, 2022-02-07 10:30

ניר אורבך: בוקר טוב, אני מתכבד לפתוח את ישיבת ועדת הכנסת.

ניר אורבך: היום יום שני, ו' באדר א' תשפ"ב, ה-7 לפברואר 2022.

ניר אורבך: הנושא הראשון שעל סדר היום, בקשת יושבת ראש ועדת העבודה והרווחה למיזוג הצעות החוק הבאות:

ניר אורבך: הצעת חוק האזרחים הוותיקים (תיקון - חידוש אוטומטי של הנחה בתשלומי ארנונה), התשפ"א-2021 (פ/408/24), של חבר הכנסת ינון אזולאי.

ניר אורבך: עורכת דין ארבל אסטרחן, היועצת המשפטית של ועדת הכנסת, תנמק, בבקשה.

ארבל אסטרחן: יש מכתב של יושב-ראש ועדת העבודה, חברת הכנסת אפרת רייטן, שמבקשת למזג הצעת חוק ממשלתית עם שתי הצעות חוק פרטיות, אגב, שתיהן של חברי כנסת מהאופוזיציה, ינון אזולאי וסמי אבו שחאדה ולהכין אותן ביחד לקריאה שניה ושלישית.

ארבל אסטרחן: ועדת העבודה החליטה על כך ונדרש אישור של ועדת הכנסת.

ניר אורבך: תודה רבה.

ניר אורבך: יש הערות בנושא?

ניר אורבך: אם אין, נעבור להצבעה.

ניר אורבך: מי בעד הבקשה למיזוג הצעות החוק, ירים את ידו.

ניר אורבך: אושרה

ניר אורבך: הבקשה אושרה פה אחד.

ניר אורבך: נעבור לנושא הבא שעל סדר היום.

ניר אורבך: (ציון זכרו ופועלו), התשפ"ב-2021, מוועדת החינוך התרבות והספורט לדיון בוועדת הכנסת.

ניר אורבך: הנושא הבא שעל סדר היום, בקשת יושב-ראש ועדת הכנסת להעברת הצעת חוק להנצחת הרב אברהם יצחק הכהן קוק (ציון זכרו ופועלו), התשפ"ב-2021, פ/2253/24 של חבר הכנסת ניר אורבך מוועדת החינוך התרבות והספורט לדיון בוועדת הכנסת.

ניר אורבך: למעשה זה חוק שעלה יחד עם חוק נוסף, אחד אחרי השני, החוק להנצחת ברל כצנלסון.

ניר אורבך: הוא עלה ביחד לוועדת השרים לפני כמה חודשים, שם ועדת השרים החליטה לדחות את הדיון עד שתוקם ועדה שתקבע את הקריטריונים להנצחה ובהתאם להמלצות הוועדה החוקים יועלו.

ניר אורבך: הוועדה, בראשותם של מזכיר הממשלה שלום שלמה ושר התרבות חילי טרופר גיבשה את המלצותיה והגישה אותם לוועדת השרים.

ניר אורבך: נעשה דיון, הצעות החוק נשארו בנוסח המקורי שלהם, גם הצעת חוק הנצחת הרב קוק וגם הנצחת ברל כצנלסון.

ניר אורבך: ועדת השרים קבלה והעבירה למליאה, תוך התניה שהסעיפים הרלוונטיים בהצעת החוק ששונים מהקריטריונים של הוועדה, ישונו בוועדת הכנסת.

ניר אורבך: לכן שני החוקים הללו אמורים היו לוועדת הכנסת.

ניר אורבך: במליאה עצמה מי שתפקד אז כיושב-ראש הדיון, יושב-ראש הכנסת הודיע שזה עובר לוועדת החינוך, לכן ביקשנו להעביר את זה לוועדת הכנסת.

ניר אורבך: זה מה שאנחנו מבקשים עכשיו.

ארבל אסטרחן: תצביע קודם על ההצעה להנצחת הרב קוק ואחרי זה על ברל כצנלסון.

ניר אורבך: נצביע על הצעת החוק להנצחת הרב קוק ואז נעבור לסעיף של הצעת החוק של ברל כצנלסון.

אורית סטרוק: אדוני היושב-ראש, אני אשמח לשמוע את דעתה של היועצת המשפטית בעניין הזה.

ארבל אסטרחן: אלה שני חוקים ששייכים לוועדת החינוך.

אורית סטרוק: אז למה להעביר אותם לוועדת הכנסת?

אורית סטרוק: מה הרציונל?

ניר אורבך: הסברתי את זה עכשיו.

אורית סטרוק: כנראה שיש לי לקות בהבנה.

ניר אורבך: אין לך לקות.

ניר אורבך: הייתי שמח אם היית משתפת אתי פעולה דווקא בנושא הזה, אבל בסדר.

אורית סטרוק: אני כמובן בעד הצעת החוק, אני רק רוצה להבין את הרציונל.

ניר אורבך: הסברתי שוועדת השרים העבירה את זה תוך התניה, מאחר וההצעה המקורית של החוק הוגשה עוד לפני שגובשו הקריטריונים בוועדה המיוחדת שהוקמה וגיבשה קריטריונים להצעות חוק שמדברות על הנצחה.

ניר אורבך: ועדת השרים קבלה את זה תוך התניה שהסעיפים הרלוונטיים יושנו ויותאמו לקריטריונים של ועדת ההנצחה.

ניר אורבך: דברנו עם ועדת השרים ששתי הצעות החוק הללו, גם הצעת חוק להנצחת הרב קוק וגם הצעת החוק להנצחת ברל כצנלסון, יועברו לוועדת הכנסת, שם יבוצעו השינויים וימשיכו להמשך הצבעות במליאה.

ניר אורבך: בטעות זה עבר לוועדת החינוך.

אורית סטרוק: אי אפשר לעשות את ההתאמות בוועדת החינוך?

ניר אורבך: יכול להיות שכן, אבל הסיכום היה שזה ייעשה פה בוועדת הכנסת.

ניר אורבך: אם אנחנו רוצים להיות קטנוניים, אפשר להמשיך, אם לא, אעלה להצבעה.

אורית סטרוק: אני רוצה להבין מהיועצת המשפטית.

ניר אורבך: זו לא שאלה משפטית.

ניר אורבך: זה יכול להיות גם בוועדת הכנסת וגם בוועדת החינוך.

ניר אורבך: הסברתי את הרקע.

ארבל אסטרחן: כאמור המלצתנו היא שהחוקים האלה ילכו לוועדת חינוך, כי היא זו שעוסקת בדרך כלל בחוקים מהסוג הזה.

ארבל אסטרחן: כמו שגם אמרתי פעמים רבות, העובדה שהצעת חוק לא הולכת לוועדה המתאימה לה זה לא פגם בהליך החקיקה, זה לא דבר שלא אפשרי או לא נעשה, אני תמיד אמליץ לוועדה ללכת לפי המלצותינו, אבל הוועדה מחליטה מה שהיא מחליטה.

ניר אורבך: הסברתי שהייתה פה התנהלות קודמת מול ועדת השרים ולכן זה מגיע לוועדת הכנסת.

אורית סטרוק: זו פוליטיקה.

ניר אורבך: את נמצאת בכנסת.

ניר אורבך: הכנסת זה מוסד שיש בו גם פוליטיקה.

אורית סטרוק: אתה רוצה שאתה לבד תשלוט בה ואתה לבד תנהל אותה.

ניר אורבך: יכול להיות, אז תצטרפו, קוראים לכם מזמן להצטרף.

אורית סטרוק: אני רוצה להבין, מותר להבין.

ניר אורבך: קבלת תשובה.

אורית סטרוק: אני שואלת עכשיו שאלה אחרת את היועצת המשפטית, אני אומרת שוב, אני תומכת בהצעת החוק - - -

ניר אורבך: אני רוצה להבין את הרציונל שלך, מה הרעיון עכשיו?

ניר אורבך: באת להציק?

ניר אורבך: אני שואל באמת.

אורית סטרוק: לא באתי להציק, באתי להבין.

ניר אורבך: הסבירו לך.

ניר אורבך: את יכולה לקבל ואת יכולה לא לקבל את ההסבר.

אורית סטרוק: אז יש לי שאלה שניה.

אורית סטרוק: אני לא מבינה, זה לא מתאים לך המדיניות של סתימת פיות.

ניר אורבך: את סותמת לי את הפה.

ניר אורבך: אסור לי להגיד לך שאני חושב שבאת להציק?

ניר אורבך: זה מה שאני חושב.

ניר אורבך: אם את רוצה שאני לא אגיד את זה, זו סתימת פיות.

אורית סטרוק: אני יכולה לשאול?

ניר אורבך: בוודאי, אתן לך כמה זמן שאת רוצה.

אורית סטרוק: אני רוצה לשאול את היועצת המשפטית לגבי דיונים בהצעות חוק בוועדות, שהמציע הראשי עומד בראשן.

ארבל אסטרחן: זה קורה המון, אין בעיה עם זה.

ארבל אסטרחן: יש הוראה בתקנון שאומרת שיושב-ראש לא יכול לתקוע הצעות של אחרים ולקדם רק הצעות שלו.

ארבל אסטרחן: אבל כמובן שבוועדת הכנסת זה לא רלוונטי.

אורית סטרוק: אז אין עם זה בעיה.

אורית סטרוק: שאלתי, אתה רואה, לא הצקתי.

ניר אורבך: חברת הכנסת סטרוק, אני מכיר אותך, מוקיר אותך, מעריך אותך ומכבד אותך, לכן אמרתי את מה שאמרתי.

ניר אורבך: כי זה לא קורה בתמימות מה שקורה עכשיו.

ניר אורבך: זה בסדר, אני מקבל את זה, אבל בואי נשים את הדברים על השולחן.

ניר אורבך: אני עובר כעת להצבעה.

ניר אורבך: מי בעד הבקשה להעביר את הצעת החוק מוועדת חינוך לוועדת הכנסת ירים את ידו?

ניר אורבך: אושרה קביעת ועדה לדיון בהצעת חוק ברל כצנלסון (ציון זכרו ופועלו), התשפ"א-2021

ניר אורבך: אנחנו עוברים כעת להצביע על העברת הצעת חוק ברל כצנלסון (ציון זכרו ופועלו), התשפ"א-2021, פ/1280/24 שמוצמדת להצעת חוק הנצחת הרב קוק.

ניר אורבך: מי בעד להעביר את הצעת החוק לוועדת הכנסת ירים את ידו.

ניר אורבך: אושרה

ניר אורבך: ההצעה נתקבלה, נעבור לנושא הבא שעל סדר היום.

ניר אורבך: << נושא >> הצעת חוק עבודת הנוער (תיקון - ליווי אפוטרופוס), התשפ"א-2021

ניר אורבך: אנחנו עוברים לבקשת חברת הכנסת לימור מגן תלם להעברת הצעת חוק עבודת הנוער (תיקון - עבודת נוער בהופעות וצילומים), התשפ"ב-2021, פ/2228/24 מוועדת העבודה והרווחה לדיון בוועדה המיוחדת לזכויות הילד.

ניר אורבך: חברת הכנסת לימור מגן תלם, בבקשה.

לימור מגן תלם: תודה אדוני היושב-ראש, אני מנמקת גם בשמי וגם בשם חבר הכנסת רון כץ, שיש לו הצעה זהה והיא נצמדה להצעה שלי.

לימור מגן תלם: מדובר בהצעה שמדברת על בני נוער עד גיל 16.5.

לימור מגן תלם: מאחר ומדובר בגיל צעיר סברנו שזה יהיה מתאים לדיון בוועדה לזכויות הילד.

לימור מגן תלם: הבקשה הוגשה בהסכמת יושבת-ראש ועדת העבודה אפרת רייטן וגם בהסכמת מיכל שיר, יושבת הוועדה לזכויות הילד.

ניר אורבך: תודה רבה.

ניר אורבך: יש התייחסות מצד חברי הכנסת לפני שנעבור להצבעה?

ניר אורבך: אפשר להצביע על שתי הצעות החוק ביחד?

ארבל אסטרחן: זה הוצמד במליאה.

לימור מגן תלם: כן.

ניר אורבך: אז נצביע עליהן ביחד.

ארבל אסטרחן: צריך לומר שזה קצת דומה לנושא הקודם, אלה חוקים ששייכים לוועדת העבודה.

ניר אורבך: בסדר גמור, אבל יש הסכמה להעביר את זה, אז נצביע על שני הסעיפים ביחד.

ניר אורבך: מי בעד להעביר את שתי הצעות החוק לוועדה המיוחדת לזכויות הילד?

ניר אורבך: אושרה

ניר אורבך: הבקשה אושרה.

ניר אורבך: נעבור לנושא הבא.

ניר אורבך: הצעת חוק הביטוח הלאומי (תיקון מס' 230) (נגיף הקורונה החדש – הוראת שעה), התשפ"ב-2022

ניר אורבך: הנושא הבא הוא קביעת ועדות לדיון בהצעות חוק.

ניר אורבך: הסעיף הראשון הצעת חוק הביטוח הלאומי (תיקון מס' 230) (נגיף הקורונה החדש – הוראת שעה), התשפ"ב-2022 (מ/1490).

ניר אורבך: המלצת הלשכה המשפטית להעביר לוועדת העבודה והרווחה, נשמעו הצעות במליאה להעביר את הצעת החוק גם לוועדת הכספים מישהו רוצה להתייחס לזה?

ניר אורבך: נעבור להצבעה, מי בעד להעביר את זה לוועדת העבודה והרווחה ירים את ידו?

ניר אורבך: אושרה

ניר אורבך: (תיקון - הסמכת בית משפט למתן צו מניעה או צו עשה), התשפ"ב-2021.

ניר אורבך: הבקשה אושרה.

ניר אורבך: על סעיף 2, הצעת חוק ברל כצנלסון הצבענו.

ניר אורבך: נעבור לסעיף הבא, סעיף 3: הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון - הסמכת בית משפט למתן צו מניעה או צו עשה), התשפ"ב-2021 (פ/2855/24), של חבר הכנסת גלעד קריב.

ניר אורבך: המלצת הלשכה המשפטית להעביר את זה לוועדת חוקה חוק ומשפט.

ניר אורבך: נשמעו הצעות במליאה להעביר את הצעת החוק גם לוועדת העבודה והרווחה.

ניר אורבך: מי בעד להעביר לוועדת העבודה והרווחה ירים את ידו?

ניר אורבך: אושרה

ארבל אסטרחן: איסור אפליה זה חוק של ועדת חוקה.

יצחק פינדרוס: הצבעת כבר.

ניר אורבך: אכן לוועדת חוקה, סליחה.

יצחק פינדרוס: אבל הצבעת כבר.

ארבל אסטרחן: אתה באמצע הצבעה.

ארבל אסטרחן: שאלת רק לגבי ועדת עבודה לא הצבעת על ועדת חוקה.

ניר אורבך: מי בעד להעביר לוועדת חוקה, ירים את ידו?

ניר אורבך: לא אושרה

אחמד טיבי: אני מבקש רוויזיה.

ניר אורבך: תודה רבה חבר הכנסת טיבי.

ניר אורבך: גם אני מבקש רוויזיה.

אחמד טיבי: אני מבטל את הרוויזיה.

יצחק פינדרוס: לא הבנתי מה היה פה בהצבעה.

ניר אורבך: היה בלבול, אני התבלבלתי בהקראת הדברים.

יצחק פינדרוס: בכל מקרה אם ההצבעה הראשונה שלך לא מתקבלת, אז אני מבקש רוויזיה.

ניר אורבך: גם אני ביקשתי, נעשה רוויזיה.

ניר אורבך: נעבור לסעיף הבא.

אורית סטרוק: יש לי מה לומר בעניין סעיף 4.

ניר אורבך: לפני שנתקדם אליו, יש התייעצות סיעתית, חוזרים ב-10:50.

ארבל אסטרחן: התייעצות סיעתית על איזה נושא?

ארבל אסטרחן: תעשה הפסקה, התייעצות סיעתית זה לפני הצבעה.

ניר אורבך: אני מכריז על הפסקה חמש דקות.

בשעה 10: הצעת חוק הכנסת (תיקון - ציון מקור חקיקה פרטית), התשפ"א-2021

ניר אורבך: שלום לכולם, אני מחדש את הישיבה.

ניר אורבך: סעיף 4: הסעיף הבא הוא הצעת חוק הכנסת (תיקון - ציון מקור חקיקה פרטית), התשפ"א-2021 (פ/475/24), של חבר הכנסת מוסי רז.

מוסי רז: לאן ההצעה להעביר את הצעת החוק?

ארבל אסטרחן: זה חוק הכנסת.

ניר אורבך: להשאיר את זה פה בוועדת הכנסת.

מוסי רז: בסדר.

מוסי רז: רק שלפני רגע שמעתי את היועצת המשפטית אומרת שמותר כל דבר.

ארבל אסטרחן: לא בחוק הכנסת.

מוסי רז: אני בעד לוועדת הכנסת.

ניר אורבך: חברת הכנסת סטרוק, בבקשה.

אורית סטרוק: אדוני היושב-ראש, על זה אתה באמת יכול לומר שבאתי להציק לך.

אורית סטרוק: באתי להציק לידידי הטוב ניר אורבך, יושב-ראש ועדת הכנסת, שהתחייב לפני כששה שבועות במכתב ליושבת-ראש הקואליציה, שהוא מתכוון לא לקדם חוקים בוועדת הכנסת של חברי כנסת שמקדמים את קמפיין אלימות המתנחלים, שאין לי ספק שמוסי רז, לא רק שהוא מודה בזה, הוא מתגאה בזה שהוא מקדם את הקמפיין הזה, הוא עושה את זה באופן סיסטמתי.

מוסי רז: אלימות מתנחלים, לא אלימות ה-מתנחלים.

ניר אורבך: זה חידוד חשוב מאוד.

מוסי רז: יש מתנחלים אלימים ויש את הרוב שהוא לא אלים.

אורית סטרוק: מכיוון שלך יש את זכות הדיבור אני אשמח שסוף סוף תגיב לי, אני מנסה כבר יותר משבוע.

אורית סטרוק: אתה פרסמת מכתב ונתת ראיון מאלף לעיתון "בשבע" העיתון של המתנחלים.

ניר אורבך: עיתון של עם ישראל, למה של מתנחלים?

אורית סטרוק: גם של כל עם ישראל.

אורית סטרוק: רוב המתנחלים קוראים אותו.

אורית סטרוק: בשניהם הצהרת, שמכיוון שאתה רוצה להיות נאמן לשולחיך, לציבור שאתה מייצג ומכיוון שאתה רואה בקמפיין אלימות המתנחלים נזק והכללה וקולקטיביזם ונזק מדיני רחב והרחבת בעניין הזה מאוד, אז אתה תשתמש ביכולותיך כיושב-ראש ועדת הכנסת כדי לא לקדם חוקים ששייכים לחברי כנסת או לחברי קואליציה, לרבות שרים, שמקדמים את העניין הזה.

אורית סטרוק: יותר מאוחר, כשבאנו אליך עם חוק שהיה משותף לעמר בר לב ולבני גנץ, לא הכחשת שזה מה שאתה רוצה לעשות, רק טענת בלהט שהחוק הוא חוק של בני גנץ ולא של עמר בר לב.

אורית סטרוק: ניתן היה להבין מדבריך שלו זה היה חוק של עמר בר לב, אכן לא היית מקדם אותו.

אורית סטרוק: נשים רגע בצד שזה כן היה חוק של עמר בר לב, כי עמר בר לב בא בעצמו לוועדת חוץ וביטחון כדי לוודא שהחוק עובר, נעזוב את זה רגע.

אורית סטרוק: ניתן היה להבין מדבריך, שאכן אתה מתכוון לעמוד בדיבורך.

אורית סטרוק: מאז עברו, אדוני היושב-ראש, ששה שבועות.

אורית סטרוק: אני, דרך אגב, לא הצעתי לך לכתוב את המכתב הזה, לא פניתי אליך, לא בקשתי ממך.

אורית סטרוק: לדעתי יש דרכים נוספות להביע את חוסר שביעות הרצון שלך מהתנהלות של חבריך לקואליציה ויש לך דוגמאות יפות מחבר הכנסת וואליד טאהא, מחברת הכנסת זועבי, מחבר הכנסת גנאים ועוד אחרים.

אורית סטרוק: אבל אתה בחרת בדרך הזו, זו בחירה שלך.

אורית סטרוק: מכיוון שעברנו ששה שבועות שבהם לא עשית עם זה שום דבר, פשוט כלום ושום דבר, אז אני תוהה, האם אתה חוזר בך?

אורית סטרוק: האם אתה חושב שחברי הקואליציה מהשמאל אינם מקדמים את הקמפיין הזה?

אורית סטרוק: שלחתי לך במכתב קודם לפני שבוע סדרה של ציטוטים, אני יכולה להביא לך אותם עכשיו שוב.

ניר אורבך: לא דייקת בהם בפעם הראשונה, אז למה שתדייקי בהם עכשיו?

ניר אורבך: תחסכי לי את זה.

אורית סטרוק: דייקתי בציטוטים.

ניר אורבך: לא דייקת בישיבה הקודמת לפחות בציטוט אחד שאמרת, את יודעת שזה לא היה מדויק.

אורית סטרוק: יש לך עוד מעט זכות דיבור ואתה יכול להגיד הכול, כולל אני חוזר בי, כולל זה לא בדיוק מה שהתכוונתי, כולל רק במקרים חריגים, כולל מה שתרצה להגיד.

אורית סטרוק: מה שתרצה, זכות הדיבור תהיה שלך.

אחמד טיבי: היום יום שני, אדוני היושב-ראש, יום עמוס, לא יום לוויכוחים בתוך מועצת יש"ע.

אחמד טיבי: יש לנו עוד דברים לעשות.

אחמד טיבי: מותר להעיר, אבל זה לא הכול.

אורית סטרוק: אתה לא חייב להקשיב אם אתה לא רוצה.

אחמד טיבי: אני מקשיב, לכן אני מעיר.

אורית סטרוק: אני רוצה לדייק שהרבה אנשים שקראו את הריאיון שלך ב"בשבע" תלו בו תקוות.

אורית סטרוק: אני רוצה לציין עוד נקודה, אנחנו מתקרבים לנקודת שיא משום שביום חמישי הקרוב ב-10 לפברואר למניינם, העתירה לבג"ץ שהוגשה בעניין גבעת רונן, עתירה שמנסה למנוע הרס של חמישה בתים שסומנו על ידי שר הביטחון סתם ככה, כענישה קולקטיבית, בגלל שהיו אנשים אחרים שלא גרים בבתים האלה שהתפרעו ופעלו באופן שגם אני מגנה אותו כמובן, בסמוך לגבעת רונן.

אורית סטרוק: סומנו חמישה בתים להריסה וחמש משפחות עומדות לאבד את ביתם ושוב, בית המשפט, כמו בפרשת הסבסוד למעונות, הציל אתכם מעצמכם ועצר את זה.

אורית סטרוק: אבל ביום חמישי הקרוב הוא יעיין מחדש בתיק.

אורית סטרוק: אז אני נותנת לך את ההזדמנות ואתה כמובן לא חייב לקחת אותה, אתה יכול להגיד, אני מוותר, אני לא מפעיל את זה.

אורית סטרוק: עיינתי בסדר היום שלך, לעניות דעתי סעיף 4, זה חוק של מוסי רז, סעיף 5 זה חוק של חברת הכנסת אימאן חטיב יאסין, שהיא כמובן הצביעה בעד החלטה שאומרת שכל ההתנחלויות כולן הן אלימות אחת גדולה וסעיף 7 של מיכל רוזין שגם היא, אני מניחה, לא מסתתרת ולא אומרת שהיא לא מתחברת לקמפיין אלימות המתנחלים.

אורית סטרוק: אלה סעיפים, שלפי המכתב שלך והריאיון שלך, אתה אמור לא לדון בהם.

אורית סטרוק: אני מאוד אשמח שתיתן הסבר, כל הסבר יתקבל בברכה.

אורית סטרוק: כל הסבר, זכותך לחזור בך, זכותך להגיד שאתה לא מגן יותר על הציבור הזה ששלח אותך.

אורית סטרוק: זכותך להגיד שאתה מגן עליהם אבל לא בדרך הזו ותסביר איך אתה כן.

אורית סטרוק: מה שאתה רוצה.

אורית סטרוק: אבל גם לכתוב את המכתב, גם להתראיין ל"בשבע" וגם להמשיך להעביר פה חוקים של חברי כנסת שפועלים באופן סיסטמתי נגד הציבור ששלח אותך, זה נשמע לי לא סביר.

אורית סטרוק: אני סיימתי וזכות הדיבור שלך.

ניר אורבך: תודה רבה, אענה בקצרה כי יש פה מן הסתם חברי כנסת שצריכים ללכת לוועדות אחרות.

ניר אורבך: הערה אחת כללית, אני מאוד מכבד ומאוד מעריך אותך, אבל אני לא עובד אצלך ולא עובד לפי מה שאת מאפשרת לי לענות ומה שאת לא מאפשרת לי לענות, נותנת לי עצות או לא נותנת לי עצות.

ניר אורבך: שולחת לי מכתבים וחושבת שאני אתייצב ואענה למכתבים שהם גם לא מדויקים.

ניר אורבך: אמרתי לך גם בשבוע שעבר, מפאת כבודך, אני מתלבט איך לענות, אני לא אומר את זה סתם.

ניר אורבך: יש פה מחלוקות אידיאולוגיות ואני לא משנה אידיאולוגיה של אף אחד.

ניר אורבך: דיברתי נקודתית על אמירה מאוד קיצונית שהכלילה.

ניר אורבך: אני לא הולך לשנות את העמדות האידיאולוגיות של חבר הכנסת מוסי רז ואת יודעת שיש דברים כמו אהוביה סנדק שהוא היה שם עם אנשים ממקומות שונים אידיאולוגית והם נעמדו על הדברים האלה.

ניר אורבך: יש אמירה מאוד קיצונית שנאמרה, אני לא רוצה לפרט, בוודאי לא פה, מה או מי, אני מציע לך בידידות שתשאלי את חברת הכנסת מירב בן ארי מה קורה לגבי החוק שהיה שם.

אורית סטרוק: הציבור צריך לדעת.

ניר אורבך: סליחה, נתת לי אפשרות לדבר, תודה רבה, זו התשובה שלי לא התשובה שלך.

ניר אורבך: לפני כמה שבועות היה מיזוג חוקים שביקש שר הביטחון, שהיו קשורים למשרד לביטחון פנים, עם הנושא של חיילים וחיילות שהועברו לגופים וארגונים אחרים.

ניר אורבך: בצוהריים הייתם אצלי בוועדה, עשינו דיון עמוק וארוך על זה, לא עלתה שום טענה לדבי הנושא הזה.

ניר אורבך: בין הוועדה בצוהריים לרוויזיה בערב מישהו כנראה קפץ ותפס שאפשר אולי לתקוע את יושב-ראש ועדת הכנסת בראיון הזה, זה טוב לקמפיין לנו, זה מסתדר ואז דברתם על זה בערב.

ניר אורבך: בצוהריים אפילו לא הזכרתם את זה.

אורית סטרוק: זאת אני.

אורית סטרוק: אני קיבלתי את הפתקה שלך ואמרתי איזה יופי.

ניר אורבך: לא רק את.

ניר אורבך: היית בצוהריים בוועדה, לא אמרת מילה על זה.

ניר אורבך: פתאום קפץ לכם משהו בין הצוהריים לערב, עברו כמה שעות ואני מניח שזה הסתדר לכם היטב בקמפיין, לא שמתם לב לזה בהתחלה.

ניר אורבך: דבר שני, אלה חוקים של שר הביטחון, כולל צבא שאומר לנו שאם החוקים האלה לא יעברו, אז יש גיוס ינואר בבעיה.

ניר אורבך: זה מעניין אותי פחות מאשר לעשות משחקים וחשבונות פוליטיים לפי החליל שלך, חברת הכנסת סטרוק.

ניר אורבך: זו התשובה שלי ואנחנו ממשיכים.

אורית סטרוק: אז לפי שיטתך שר הביטחון יכול לפגוע במתנחלים כמה שהוא רוצה ויקבל את כל החוקים כי זה יפגע בצה"ל?

ניר אורבך: שר הביטחון לא פוגע במתיישבים.

ניר אורבך: אגב, את מדברת על עוד תשובה לבג"ץ, אני מזכיר לך שבשבוע שעבר הייתם פה בדיון מאוד דחוף על מה תהיה תשובת בג"ץ.

ניר אורבך: אני אמרתי לך בדיוק - - -

אורית סטרוק: ומה כתוב בתשובה מבג"ץ, כתוב שהישיבה תפונה באופן סופי מתי שבני גנץ יחליט וזה מתאים לו.

ניר אורבך: חברת הכנסת סטרוק, מאחר וחבר הכנסת טיבי אמר שזה ויכוח בין מועצת יש"ע, אז אני לא אגיד לך דברים - - -

אורית סטרוק: זה מה שכתוב, כתוב שהישיבה תפונה מתי ששר הביטחון יחליט שזה מתאים לו.

ניר אורבך: אני לא אתן לך תשובות ציבוריות שעלולות לפגוע בהתיישבות, אני אדבר אתך בצד על הדברים האלה.

ניר אורבך: נעבור להצבעה.

אורית סטרוק: אני חושבת שהציבור לא קיבל תשובה.

ניר אורבך: הציבור יקבל תשובה ממני ישירות ולא דרכך, עם כל הכבוד.

ניר אורבך: אני מייצג ציבור לא פחות ממה שאת מייצגת ציבור, אז אל תופיעי לי פה בשם הציבור.

ניר אורבך: אני מייצג ציבור לא פחות גדול ממה שאת מייצגת, עם כל הכבוד וכל ההערכה לך ולחברייך, תודה רבה.

יצחק פינדרוס: כיוון שאני חבר ועדה, אני רק רוצה להעיד הערה אחת, אני לא מקבל את מה שאמר חבר הכנסת אחמד טיבי, ויכוח בינך לבין חברת הכנסת סטרוק זה לא ויכוח במועצת יש"ע, כי אם זה היה ויכוח במועצת יש"ע היה לי מה לומר בעניין.

ניר אורבך: אנחנו עוברים על הצבעה על העברת הצעת חוק הכנסת (תיקון - ציון מקור חקיקה פרטית), התשפ"א-2021, של חבר הכנסת מוסי רז לוועדת הכנסת.

ניר אורבך: מי בעד?

ניר אורבך: אושרה

ניר אורבך: הצעת חוק החברות הממשלתיות (תיקון - ייצוג הולם בתאגידים ממשלתיים וגופים סטטוטוריים), התשפ"ב-2021

ניר אורבך: ההצעה אושרה ותעבור לוועדת הכנסת.

ניר אורבך: נעבור לסעיף 5: הצעת חוק החברות הממשלתיות (תיקון - ייצוג הולם בתאגידים ממשלתיים וגופים סטטוטוריים), התשפ"ב-2021, פ/2688/24 של חברת הכנסת אימאן חטיב יאסין וקבוצת חברי כנסת.

ניר אורבך: המלצת הלשכה המשפטית היא להעביר את זה לוועדת חוקה חוק ומשפט.

ניר אורבך: נשמעו הצעות במליאה להעביר את זה לוועדת הכנסת.

יצחק פינדרוס: אני חושב שצריך להעביר את זה לוועדה לקידום מעמד האישה.

יצחק פינדרוס: ועדת חוקה, בעיקר בזמן הקורונה, עמוסה, רק היום העברנו להם מספיק חוקים.

יצחק פינדרוס: אם רוצים לשמור על זכויות מיעוטים אז המקום הנכון והראוי לדבר הזה הוא הוועדה לקידום מעמד האישה.

ניר אורבך: בסדר גמור, נצביע גם על זה.

ניר אורבך: מי בעד להעביר לוועדת חוקה חוק ומשפט ירים את ידו?

ניר אורבך: בעד להעביר את הצעת החוק לוועדת חוקה, חוק ומשפט – 4

ניר אורבך: נמנעים – אין

ניר אורבך: הצעת החוק תעבור לוועדת חוקה ברוב של 4 בעד, מול 1 בעד הוועדה לקידום מעמד האישה.

ניר אורבך: הצעת חוק לתיקון פקודת מס הכנסה (אישור ועדת הכספים בקביעת מוסד ציבורי), התשפ"ב-2021

ניר אורבך: נעבור לסעיף 6: הצעת חוק לתיקון פקודת מס הכנסה (אישור ועדת הכספים בקביעת מוסד ציבורי), התשפ"ב-2021, פ/2849/24, של חבר הכנסת ולדימיר בליאק וקבוצת חברי הכנסת.

ניר אורבך: המלצת הלשכה המשפטית להעביר את זה לוועדת הכספים.

ניר אורבך: נשמעו הצעות במליאה גם להעביר את הצעת החוק לוועדת הכנסת או לוועדת הכלכלה.

ניר אורבך: מי בעד להעביר לוועדת הכספים ירים את ידו.

ניר אורבך: בעד – 3

ניר אורבך: נמנעים – אין

יבגני סובה: נשמעו עוד דברים בהקשר לחוק הזה במליאת הכנסת.

יבגני סובה: מעבר להצעות.

יבגני סובה: בהקשר לחוק נאמרו עוד כמה דברים במליאה שקצת מביישים את הכנסת.

יצחק פינדרוס: זה חוק שמבייש את הכנסת.

יבגני סובה: ברור שלא.

ניר אורבך: אני מציע שמה שלמליאה, למליאה.

ניר אורבך: אנחנו רוצים להתקדם, הצעת החוק עברה לוועדת הכספים ברוב קולות.

ניר אורבך: הצעת חוק העונשין (תיקון - חילוט רווחי סרסרות), התשפ"א-2021, פ/596/24

ניר אורבך: אנחנו עוברים לסעיף 7: הצעת חוק העונשין (תיקון - חילוט רווחי סרסרות), התשפ"א-2021, פ/596/24, של חברת הכנסת מיכל רוזין.

ניר אורבך: המלצת הלשכה המשפטית להעביר את זה לוועדת חוקה חוק ומשפט.

ניר אורבך: נשמעו הצעות במליאה להעביר את הצעת החוק גם לוועדת כספים וגם לוועדה לקידום מעמד האישה.

יצחק פינדרוס: מעמד האישה.

יצחק פינדרוס: דיברנו כבר לפני שבועיים, כל הנושאים הקשורים לטיפול בזנות כבר עברו לוועדה לקידום מעמד האישה, זה פשוט יוצר כפל, אני פונה ללשכה המשפטית, הנושא של הטיפול בזנות כבר העברנו חלק ממנו לוועדה לקידום מעמד האישה, אין לזה הצדקה.

יצחק פינדרוס: אני מציע ללשכה המשפטית לשקול את עמדתה שוב, אין סיבה בעולם, זה נושא שכבר נידון שם, צוות הוועדה מתמקצע בעניין הזה.

ניר אורבך: הדיון במליאה הוא דיון משולב על שתי הצעות חוק.

ניר אורבך: הצעת החוק השנייה כבר נמצאת בוועדת חוקה.

יצחק פינדרוס: לא, העברנו.

יצחק פינדרוס: בדיון הקודם אמרת שאתה הולך לדבר עם רון כץ שיחזיר את זה לוועדה לקידום מעמד האישה.

יצחק פינדרוס: עצרנו את הדיון ואמרת שנבקש מרון כץ להעביר גם את זה.

יצחק פינדרוס: עד היום בכנסת, כל הנושא של זנות נידון בוועדה לקידום מעמד האישה.

ניר אורבך: אני מודה ומתוודה שלא עשיתי את זה.

ניר אורבך: תודה שאמרת לי.

ניר אורבך: נצביע על הצעת החוק הזו ושנינו נלך אחר כך לדבר עם חבר הכנסת רון כץ ועם חברת הכנסת מיכל רוזין ונצטרך להגיע להבנות גם עם יושב-ראש ועדת חוקה.

ניר אורבך: נצביע על זה ואחרי זה נלך לראות מה אפשר לעשות.

ניר אורבך: נצביע על העברה לוועדת חוקה חוק ומשפט לפי ההמלצה של הלשכה המשפטית.

ניר אורבך: מי בעד להעביר לוועדת חוקה חוק ומשפט?

ניר אורבך: בעד – 3

ניר אורבך: נמנעים – אין

ניר אורבך: 3

ניר אורבך: בעד, 2 נגד, ההצבעה עברה לוועדת חוקה.

יצחק פינדרוס: אני מבקש רוויזיה

אחמד טיבי: אני גם מבקש רוויזיה.

ניר אורבך: בסדר גמור.

ניר אורבך: הצעה לסדר היום בנושא: "ייצוג הולם לעולים בשירות המדינה"

ניר אורבך: אנחנו עוברים לנושא הבא, קביעת ועדות לדיון בהצעות לסדר היום בנושאים הבאים: הסעיף הראשון, "ייצוג הולם לעולים בשירות המדינה", של ח"כ יום טוב חי כלפון, נעמה לזימי (מס' 179).

ניר אורבך: נשמעו הצעות במליאה להעביר את הנושא לוועדת העלייה והקליטה.

יבגני סובה: אין ועדת עלייה וקליטה.

יבגני סובה: בכיף, נקים ועדה ונעביר.

ארבל אסטרחן: יש ועדה אך אין יושב-ראש והיא לא יכולה לתפקד.

ניר אורבך: מי בעד להעביר את ההצעה לסדר לוועדת חוקה?

ניר אורבך: בעד – 3

ניר אורבך: נמנעים – אין

ניר אורבך: הבקשה אושרה וההצעה לסדר תעבור לוועדת חוקה חוק ומשפט.

יבגני סובה: אדוני היושב-ראש, אני מבקש לומר משהו בעניין, לא פעם אמרתי, גם בוועדת הכנסת וגם בוועדת אחרות, אני חושב שלא נכון שבכנסת, לראשונה מזה 73 שנה, אין ועדת קליטה.

יבגני סובה: אפילו את יום העלייה שמצוין כל שנה בכנסת, לראשונה ציינו ללא ועדת העלייה והקליטה.

יבגני סובה: לפני מספר ימים יושבי ראש סיעות של הקואליציה חתמנו מכתב ליושב-ראש הכנסת בבקשה לפתור את הסוגיה הזו.

יצחק פינדרוס: יריב לוין גם פנה ליושב-ראש הכנסת פני חודשיים ועוד לא קיבל תשובה.

יבגני סובה: יש שני פתרונות: הפתרון האחד, על פי החלטה של הקואליציה, הוועדה הזו צריכה להיות בראשותה של האופוזיציה.

יבגני סובה: האופוזיציה צריכה להחליט גם לאייש את הוועדה וגם לקבוע את יושב-ראש הוועדה.

יבגני סובה: אמרנו, בכל זאת אנחנו צריכים לתת ועדות לאופוזיציה וזו הייתה ההחלטה.

יצחק פינדרוס: אתה רואה שאפילו נושא כזה אתה לא מוכן להעביר לאופוזיציה.

יצחק פינדרוס: נושא של זנות אתה לא מוכן להעביר לאופוזיציה.

יצחק פינדרוס: עכשיו, הרגע, הוכחת את זה.

יבגני סובה: אני אומר עובדתית, אני מבין שאתה לא מסכים אבל אני אומר לך עובדתית.

יבגני סובה: זאת הייתה ההחלטה ברמת העובדות.

יבגני סובה: החלטנו שחלק מהוועדות הולכות לאופוזיציה וחלק הולכות לקואליציה.

יבגני סובה: בין הוועדות שהוחלט להעביר לראשותה של האופוזיציה, בין היתר הייתה ועדת העלייה והקליטה, כשבתוך הוועדה יש כמובן רוב לאופוזיציה, כך שהאופוזיציה יכולה היום לכנס את ועדת העלייה והקליטה - - -

יצחק פינדרוס: בשביל מה?

יצחק פינדרוס: אתה מגיע אחרי זה לוועדה ואתה לא נותן לנו כלום.

יצחק פינדרוס: אם נושא של זנות אתה לא נותן לוועדה לקידום מעמד האישה, אז מה אתה רוצה שיהיה בוועדת העלייה והקליטה?

יבגני סובה: אני אוהב את הגישה הזו, להסיט את הדיון.

יצחק פינדרוס: מה גישה?

יצחק פינדרוס: קואליציה דורסנית.

יבגני סובה: ביקשתי רשות דיבור כדי להעלות את הסוגיה של ועדת העלייה.

יבגני סובה: הוועדה הזו נוגעת לא רק לעניינים של העולים בארץ, היא נוגעת גם לתפוצות.

יבגני סובה: הוועדה הזו נוגעת גם לענייני התפוצות.

יבגני סובה: למשל, לפני חודש וחצי ביקרתי יחד עם שדולת העם היהודי בפאריס, במסגרת הביקור שמענו הרבה בעיות שקשורות לקהילה היהודית בצרפת ואני חושב שהוועדה המתאימה לדון בסוגיות האלה היא ועדת העלייה והקליטה.

יצחק פינדרוס: אף אחד לא ייתן לה.

יבגני סובה: אני פונה שוב בהזדמנות הזאת, אדוני היושב-ראש, אני פונה לאופוזיציה לקחת את הוועדה הזאת, לכנס את זה ואם היא לא מסכימה, אולי צריך לפנות שוב ליושב-ראש הכנסת כי בסמכותו להחזיר את הוועדה לקואליציה, לפחות למנות זמנית את הוועדה.

יבגני סובה: לדעתי ועדת העלייה הקליטה והתפוצות היא ועדה חשובה לעם ישראל ולתפוצות ואני רוצה שהוועדה הזאת תקום בכנסת הזו.

יצחק פינדרוס: אני מודה לכם שאתם מרשים לנו להיכנס למליאה מידי פעם.

יבגני סובה: מה הקשר?

יבגני סובה: הצעה לסדר היום בנושא: "תנאי שהייתם בישראל של להט"בים שנרדפו בשטחי הרשות הפלסטינית"

ניר אורבך: עוברים לסעיף השני של סעיף ז.

ניר אורבך: "תנאי שהייתם בישראל של להט"בים שנרדפו בשטחי הרשות הפלסטינית", של ח"כ אבתיסאם מראענה.

ניר אורבך: נשמעו המלצות במליאה להעביר את הנושא לוועדת חוץ וביטחון או לוועדת הפנים והגנת הסביבה.

יצחק פינדרוס: הוועדה לקידום מעמד האישה.

ניר אורבך: אני מצביע כרגע על העברת ההצעה לסדר לוועדת חוץ וביטחון , מי בעד ירים את ידו?

ניר אורבך: אושרה

ניר אורבך: ההצעה עברה לוועדת חוץ וביטחון.

יצחק פינדרוס: אני נגד.

יצחק פינדרוס: תעבירו את זה לוועדת הפנים או מעמד האישה, לא, לוועדת חוץ וביטחון, אז למה שנקים ועדת קליטה?

יצחק פינדרוס: מה פתאום שנקים ועדת קליטה הרי לא תיתן לדון שם אפילו על מזג האוויר בפאריס כי זה כמו שאתה עושה פה עכשיו, הוכחת את עצמך שאין שום סיבה.

יצחק פינדרוס: יש ועדה אחת של האופוזיציה, אני לא בסיעה של אחמד טיבי למי שלא יודע, אבל יש מינימום, גם זה לא.

יצחק פינדרוס: תקימו ועדות.

אחמד טיבי: לא כל חבר כנסת ערבי הוא בסיעה של אחמד טיבי.

ניר אורבך: עוברים לסעיף ח', קביעת ממלא מקום קבוע בוועדה המיוחדת לפניות הציבור.

ניר אורבך: מוצע לקבוע כי חבר כנסת אלון טל יכהן כחבר כנסת קבוע בוועדה המיוחדת לפניות הציבור מטעם סיעת כחול לבן.

יצחק פינדרוס: שמעתי שהוועדה הזו התכנסה רק חמש פעמים, אז למה צריך שם ממלא מקום קבוע לוועדה שלא מתכנסת?

יצחק פינדרוס: כך קראתי אתמול באיזה עיתון, שהיא לא מתכנסת בכלל, התכנסה חמש פעמים, אז למה צריך ממלא מקום?

ניר אורבך: אני מקווה שעם מינויו של חבר הכנסת אלון טל כממלא מקום קבוע, הוועדה תתכנס בתדירות יותר גבוה.

יצחק פינדרוס: אגב, הפתרון של הוועדה לפניות הציבור ידוע לך?

אחמד טיבי: ללדת פחות ילד אחד.

יצחק פינדרוס: בדיוק.

יצחק פינדרוס: אם יהיו פחות ילדים, אומר הפרופסור, זה יפתור את כל הבעיות הכלכליות, גם בעיות של הסביבה, גם החברתיות, הכול ייפתר אם כל אחד יוליד ילד אחד פחות.

ניר אורבך: אנחנו עוברים להצבעה על מינויו של חבר הכנסת אלון טל כממלא מקום קבוע בוועדה המיוחדת לפניות הציבור.

ניר אורבך: מי בעד?

ניר אורבך: אושר

ניר אורבך: המינוי אושר.

ניר אורבך: אנחנו חוזרים לסעיף ה'.

ניר אורבך: בקשת הממשלה להקדמת הדיון בהצעת חוק האזרחות והכניסה לישראל (הוראת שעה), התשפ"ב-2022 מ/1509 בכל הקריאות.

ניר אורבך: נמצאת אתנו עורכת דין נעמה פלאי מהייעוץ המשפטי של רשות האוכלוסין וההגירה שתנמק את עמדת הממשלה, בבקשה.

נעמה פלאי: בוקר טוב.

נעמה פלאי: ברשותכם, אנחנו מדברים פה על חוק שהתכלית שלו היא ביטחונית, שתוקפו פקע לפני שבעה חודשים ואנחנו נמצאים במציאות משפטית שבה אין לנו חקיקה בנושא שהוא נושא ביטחוני.

נעמה פלאי: מצד אחד זה נכון שאין מקום לפעול כשהמחוקק מקדם חקיקה בנושא, אבל מצד שני המציאות המשפטית היא מציאות שבה אין לנו חוק והמצב מורכב ולא פשוט.

נעמה פלאי: יש גם מספר עתירות שהוגשו גם לבית המשפט העליון וגם לבית המשפט המחוזי שבהם אנחנו נדרשים להגיב מעת לעת כיצד אנחנו פועלים, לכן קיימת דחיפות רבה לקדם את הליך החקיקה כדי לפעול במסגרת של דבר חקיקה מוסדר.

יצחק פינדרוס: מתי הדיון בבית המשפט העליון?

יצחק פינדרוס: אני רוצה להבין, שבעה חודשים יש מצב נתון, מה הדרמה שתקרה אם המצב הזה יימשך שמונה חודשים לצורך העניין?

יצחק פינדרוס: כשאתם באים להקדים דיון, זה כי קרה משהו.

יצחק פינדרוס: מה יקרה אם זה יהיה במקום שבעה חודשים, שמונה או תשעה חודשים?

יצחק פינדרוס: האם יש דיון בבית המשפט ב-10 לפברואר שאת אומרת שאם לא תדונו על זה ב-8 לפברואר אנחנו במצוקה.

יצחק פינדרוס: יש תאריך לדיון שאת צריכה לעמוד בו?

יצחק פינדרוס: מה יקרה אם זה יהיה ביום שני הבא?

נעמה פלאי: לאורך כל התקופה אנחנו מנסים לקדם את הליך החקיקה כדי לתת מענים לבית המשפט.

נעמה פלאי: התקיימו מספר דיונים, כרגע מה שתלוי ועומד בבית המשפט המחוזי אלה מספר עתירות שבהם - - - כרגע על המצב הנוכחי וקבועים דיונים למועד קרוב.

נעמה פלאי: בית המשפט, אחת למספר ימים מבקש לקבל עדכון כיצד מקודמת החקיקה.

יצחק פינדרוס: אנחנו בדיון על הקדמת הדיון במליאה, אני מנסה להבין מה קרה?

יצחק פינדרוס: מה ההבדל בין שבעה לשמונה חודשים?

יצחק פינדרוס: מה יקרה אם זה יהיה עוד שבוע?

יצחק פינדרוס: להבין מה הלחץ?

נעמה פלאי: אנחנו מדברים על חוק שהתכלית שלו היא ביטחונית ויש לנו בעיה לבצע מהלכים שאינם מעוגנים בחקיקה כך שכרגע אנחנו עומדים על נוהל זמני שביקשנו להפעיל אותו, שהוא נוהל שנותן איזשהו תעדוף לטיפול, אבל מהבחינה הזו, ככל שאין חקיקה הבעיה היא לבצע מהלכים או לפעול בכלל בלי מציאות משפטית שבה יש דבר חקיקה.

נעמה פלאי: אנחנו באיחור לא של שבעה או שמונה חודשים, אנחנו מנסים לקדם את החקיקה הזו במשך תקופה ארוכה ומכאן הדחיפות הגדולה להתקדם עם זה ולהגיע למצב שבו יש דבר חקיקה מסודר שפועלים על פיו.

ניר אורבך: תודה.

ניר אורבך: חבר הכנסת טיבי בבקשה.

אחמד טיבי: לעובדות - הטענה שהחוק הזה הוא חוק ביטחוני היא טענה מטעה ולא נכונה.

אחמד טיבי: הייתי בכנסת כאשר שר הפנים דאז, יוזם החוק אלי ישי עלה לדוכן ואמר שמטרת החוק היא למנוע נהירה של פלסטינים לתוך מדינת ישראל.

יצחק פינדרוס: איפה זה סותר?

אחמד טיבי: המניע מאחורי החוק הוא מניע דמוגרפי והטיעון של הדמוגרפיה התברר לא תפס בבג"ץ אז גייסו גם את השב"כ, גם את הטיעון הביטחוני, למרות שגם גדעון עזרא, סגן ראש השב"כ, שהיה גם שר, עלה לדוכן ואמר שמטרתו למנוע את זכות השיבה.

אחמד טיבי: כך שהחוק הוא חוק פוליטי שפוגע במשפחות ומרסק אותן.

אחמד טיבי: ההתנגדות שלנו היא הומניטארית, כאשר אנחנו יודעים שהמניעים הם פוליטיים.

אחמד טיבי: מאז שהפלנו את החוק ואני גאה שאני אחד מאלה שהפילו את החוק הנורא והגזעני הזה, עברו כשבעה חודשים.

אחמד טיבי: מה קרה?

אחמד טיבי: מדינת ישראל קרסה?

אחמד טיבי: הביטחון של מדינת ישראל נפגע?

אחמד טיבי: כלום.

אחמד טיבי: שרת הפנים שיתקה את הטיפול בבקשות של איחוד משפחות בניגוד לחוק.

אחמד טיבי: לכן בג"ץ קבע שאי אפשר להתנהג כאשר אין חוק אחרי שנפל, כאילו יש חוק.

אחמד טיבי: אין שום סיבה למה לתת פטור מחובת הנחה ולזרז את ההצבעה על החוק הזה.

אחמד טיבי: לכן אני קורא לחברי הכנסת להתנגד, גם להטעיות וגם לבקשה.

יצחק פינדרוס: אחרי ששמענו את התשובות של היועצת המשפטית אני רוצה לומר שאין סיבה להעביר את החוק הזה לפני יום רביעי, שיעבור החוק של שמחה רוטמן ואז לאחד את החוקים.

יצחק פינדרוס: המצב המשפטי הזה שאתה מעביר חוק ממשלתי בקריאה ראשונה ואחר כך אתה מתחיל בקריאה טרומית, בטח לא בקואליציה שאני לא סומך על אף מילה של אף אחד מסיבות אובייקטיביות ולא סובייקטיביות.

יצחק פינדרוס: לכן אני חושב שאין סיבה שלא להעביר את זה לשבוע הבא.

ניר אורבך: כנראה בגלל זה בדיוק מעבירים את זה היום, כי מי שמעביר את זה כן סומך על הקואליציה.

ניר אורבך: חבר הכנסת טיבי, אני כן חושב שבסופו של דבר זה חוק ביטחוני מהאינטרסים הביטחוניים של מדינת ישראל.

ניר אורבך: ראינו בפרעות האחרונות בנגב ש-40% מהעצורים צאצאים של משפחות שאוחדו.

ניר אורבך: זה לא נתון של מה בכך אלא מראה על בעיה שהיא רחבה הרבה יותר.

ניר אורבך: בסופו של דבר החוק הזה הוא מעין כיפת ברזל ששומרת על הביטחון של האזרחים ולכן כולנו צריכים להתאחד ולהצביע בעדו.

ניר אורבך: חבר הכנסת טיבי, תודה שהזכרת לנו על ההפלה של החוק בפעם הקודמת כי באמת מי שחבר אליכם היו אנשי הליכוד ואנשי האיחוד הלאומי, שמבחינתי גם אז זו הייתה פגיעה באינטרסים הביטחוניים של מדינת ישראל.

ניר אורבך: אני שמח שהחוק הזה עולה היום, זה חוק מאוד חשוב ואני מאמין שהוא יעבור.

ניר אורבך: נעבור כרגע להצבעה.

יצחק פינדרוס: אנחנו לא יודעים למי להאמין.

יצחק פינדרוס: הייתה גרסה שהבטחתם 5,000 והייתה גרסה שהבטחתם 2,000, לא ידענו למי להאמין ביטחונית.

אחמד טיבי: בכל מקרה הם שיקרו ועבדו על מי שהבטיחו להם.

יצחק פינדרוס: חצי מהקואליציה שיקרה.

יצחק פינדרוס: אני לא יודע איזה חצי.

אחמד טיבי: עבדתם גם על מרצ וגם על רע"מ.

ניר אורבך: אני שמח שיש הסכמה ביניכם.

ניר אורבך: נעבור להצבעה, אקריא שוב את הסעיף שאנחנו מצביעים עליו: בקשת הממשלה להקדמת הדיון בהצעת חוק האזרחות והכניסה לישראל (הוראת שעה), התשפ"ב-2022

ניר אורבך: בעד – 4

ניר אורבך: נמנעים – אין

ניר אורבך: הבקשה אושרה.

אחמד טיבי: אני מבקש רוויזיה.

ניר אורבך: יש לנו שלושה נושאים שיש עליהם רוויזיה, נצא להפסקה עד 11:55

ניר אורבך: שלום לכולם, אני מחדש את הישיבה להצבעה על הרוויזיות.

ניר אורבך: הרוויזיה הראשונה היא על סעיף ו', סעיף קטן(3) הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון - הסמכת בית משפט למתן צו מניעה או צו עשה), התשפ"ב-2021 (פ/2855/24) של חבר הכנסת גלעד קריב.

ניר אורבך: מי בעד הרוויזיה?

ניר אורבך: אושרה

ניר אורבך: הרוויזיה התקבלה פה אחד.

ניר אורבך: נצביע כעת על העברת החוק לוועדת חוקה חוק ומשפט.

ניר אורבך: מי בעד ירים את ידו?

ניר אורבך: אושרה

ניר אורבך: ההצעה להעביר את הצעת החוק לוועדת חוקה חוק ומשפט התקבלה.

ניר אורבך: לגבי שתי הרוויזיות האחרות, מגישי הרוויזיה לא הגיעו, חבר הכנסת אחמד טיבי וחבר הכנסת פינדרוס ולכן הרוויזיות נופלות.

ניר אורבך: תודה רבה לכולם, הישיבה נעולה.